गुरतुर भाखा सब ल सुहाथे
गवारी हो परेम के भाखा ल पसु पक्छी हर घलो जानथे फेर मनखे के का बात। संगवारी हो परेम के मतलब गुरतुर बोली होथे अउ गुरतुर बोली सब्बो मनखे ल सुहाथे। कुकुर बिलई गरूवा बछरू घलो मन ल पुचकार के बलाय ले लकठा म आ जाथे अउ दुत्कार के बोले ले दूरिहा भागथे। चाहे मनखे पढ़-लिख के कतको ग्यानी हो जाय जब तक ले परेम के भाखा ल नी सीखही सब्बो ग्यान का काम के। तभे तो संगवारी हो कबीर दास जी हर भी कहे हे पोथी पढ़-पढ़ जग मुआ, पंडित भया न कोय। ढाई आखर प्रेम के, पढ़ै सो पंडित होय। ये संसार मे आनी बानी के जीव जंतु पसु पक्छी हावय सब्बो अपन भाव ल कोनो न कोनो परकार से बियक्त करथें लेकिन कोनो ल भगवान हर बोले के सक्ति नी देहे हे। मिट्ठू अस अपवाद सरूप एको ल छोड़ के। संगवारी हो मनखे के तन हर बड़ भाग से मिलथे। भगवान मनखे ल ही अपन भाव या बिचार ल बोल के बियक्त करे के अनुपम सकती देहे हे। त संगवारी हो मनखे ल हमेशा अइसे बानी बोलना चाही जेला सुनके खुद ल भी अच्छा लगय अउ दूसर ल भी अच्छा लगय। संगवारी हो कहे गे हे ‘वाणी हर ही मुख के आभूसन आय। आप मन तो सुने होहा ऐसा वानी बाेलिए मन का आपा खोय। औरन को सीतल करय, आपौ सीतल होय। परेम तो अइसे हथियार ए जेकर से मनखे तो का देवता भी वस म हो जाथे। परेम करना तो देवता के गुन आय। भर्तृहरि हर कहे हे ‘घृना करना सैतान का काम हे छमा करना मनुष्य के धर्म हे अउ परेम करना देवताओं के गुण हे।’ ‘गांधी जी हर भी प्रेम के महत्ता ल बताय हे घृणा के द्वारा कभी भी घृणा पर विजय नहीं प्राप्त करे जा सके। घृणा म विजय पाए जा सकथे। यही सनातन धरम हे।’ बिगड़े काम हर भी परेम के गुरतुर भाखा से बन जाथे। गुरतुर भाखा हर दवाई ले जादा असर करथे। कहूं-कहूं डाकटर मरीज से अइसे गुरतुर भाखा म गोठियाथे अउ अइसे अपनत्व अउ परेम से दिलासा देथे कि गोली दवाई खाय के पहिली ही मरीज चंगा होय लागथे। काबर कि ‘मन चंगा त कठौती म गंगा’ बीमार मनखे के तन के संगे-संग मन ल भी स्वस्थ रखना बहुत आवश्यक होथे। संगवारी हो हमर छत्तीसगढ़ी के मनखे मन के छत्तीसगढ़ी बोली हर तो गुरतुर अउ परेम के भाखा के खदान ए। छत्तीसगढ़ी बोली हर छत्तीसगढ़िया मन के शान ए। जय छत्तीसगढ़।
ढाई आखर परेम के, पढ़ै सो पंडित होय
सुषमा पाठक बिलासपुर
hne_Deva hne_Deva awa_Deva mai_Deva